再次洪上人雲巢韵
作者：洪芻
朝代：宋

paragraphs: 黄子厭喧求避俗，直上孤峰結茅屋。
欲期汗漫游九垓，俯視塵寰戰蠻觸。
小山招隠喚不回，舊時從事有邊幅。
不能投筆學文鴛，底用决科似張鷟。
自賦雲巢自高唱，手握靈蛇嗤魚目。
由來江夏多可人，藍田片片生美玉。
要須青山頂上行，去伴白雲簷下宿。
西湖窟穴對華榱，肯把蘭亭比金谷。